# மொபைல் தொலைபேசி விதிமுறைகள்

## விதிமுறை

2020-ஆம் ஆண்டிலிருந்து புதிய தொலைபேசிப் பயன்பாட்டுக் கொள்கை ஒன்றை அமலாக்கம் செய்யவேண்டிய தேவை அனைத்து விக்டோரிய மாநிலப் பாடசாலைகளுக்கும் இருக்கும். பாடசாலைகளுக்குக் கொண்டுவரப்படும் அனைத்து மொபைல் தொலைபேசிகளையும் நிறுத்திவைத்து பாடசாலை நடைபெறும் நாள் நெடுக ஒரு இடத்தில் பாதுகாப்பாக வைத்திருக்குமாறு இந்த விதிமுறை வேண்டும்.

பின் வருவனவற்றை வழங்குவது இந்தக் கொள்கையின் நோக்கமாகும்:

* தகாத விதத்திலான மொபைல் தொலைபேசிப் பாவிப்பு (இணையவழி அச்சுறுத்தல் உள்ளடங்க) அல்லது கவனச் சிதறல் இல்லாத கற்றல் சூழல்களை மாணவ மாணவியருக்கு ஏற்படுத்தித் தருவது
* இடைவேளைகள் மற்றும் மதிய உணவு வேளைகளில் சமூகத் தொடர்பாடல்களுக்கும் உடல்ரீதியான சுறுசுறுப்பான நடவடிக்கைகளுக்கும் இன்னும் நல்ல வாய்ப்புகளை ஏற்படுத்தித் தருவது

## இது குறித்த ஆய்வு

மொபைல் தொலைபேசிகளானவை வகுப்பறைகளில் இடைஞ்சலாகவும் பாடசாலைகளில் தவறான வழிகளில் பாவிப்பதற்கு வாய்ப்பளிப்பதாகவும் இருக்கும் என்பதைக் கண்டறிந்த ஆய்வுகளின் அடிப்படையில் இந்த மொபைல் தொலைபேசிக் கொள்கை அமைகிறது. கட்டுப்படுத்தப்படாத வகையில் வகுப்பறைகளில் மொபைல் தொலைபேசிகள் இருப்பதன் காரணமாக சிந்திப்பதற்கும், கற்பதற்கும், நினைவு கூர்வதற்கும், கவனம் செலுத்துவதற்கும், உணர்வலைகளைக் கட்டுப்படுத்துவதற்குமான மாணவ மாணவியரது திறன்கள் குறைந்துபோகக்கூடும் என்பதையும் இந்த ஆய்வு கண்டறிந்துள்ளது. இந்த ஆய்வின் சாராம்சத்தினை நீங்கள் www.education.vic.gov.au எனும் ‘கல்வி மற்றும் பயிற்சி’ திணைக்களத்தின் வலைத்தளத்தில் காணலாம் (‘mobile phones’ எனும் பகுதியில் பாருங்கள்).

## அடிக்கடி கேட்கப்படும் கேள்விகள்

இதற்குப் பிறகும் மாணவ மாணவியர் மொபைல் தொலைபேசிகளைப் பாடசாலைக்குக் கொண்டுவரலாமா?

மாணவ மாணவியர் மொபைல் தொலைபேசிகளைப் பாடசாலைக்குக் கொண்டுவரலாம், ஆனால் பாடசாலை நடைபெறும் நாள் நெடுக அவற்றை நிறுத்தி, பாதுகாப்பானதொரு

இடத்தில் வைத்திருக்கவேண்டும். தேவைப்பட்டால், பெற்றோர்கள் பாடசாலை அலுவலகத்தின் மூலமாகத் தமது பிள்ளைகளுடன் தொடர்புகொள்ளலாம்.

மொபைல் தொலைபேசிப் பாவிப்பிற்கான விதிவிலக்குகள் இருக்குமா?

சிறு எண்ணிக்கையிலான விதிவிலக்குகளுக்கு இந்த மொபைல் தொலைபேசிக் கொள்கை இடம் அளிக்கும். உதாரணத்திற்கு, உடல் நலக் காரணங்களை முன்னிட்டோ, படிப்பு சம்பந்தப்பட்ட வகுப்பறை உதவிகளுக்கோ விதிவிலக்கு உண்டு. வகுப்பறை அடிப்படையிலான கல்விக்கு ஆசிரியர்கள் விதிவிலக்கு அளிக்கலாம். மற்ற அனைத்து விதிவிலக்குகளும் பாடசாலை முதல்வரால் அனுமதிக்கப்படும். விதிவிலக்குகளைப் பற்றிய மேலதிகத் தகவல்களை உங்களுடைய பிள்ளையின் பாடசாலையினால் அளிக்க இயலும்.

பாடசாலை நடந்துகொண்டிருக்கும்போது மொபைல் தொலைபேசிகளுடன் மாணவ மாணவியர் பிடிபட்டால் என்ன நடக்கும்?

பாடசாலையில் மொபைல் தொலைபேசிகளுடன் பிடிபடும் மாணவ மாணவியர் அவர்களது பாடசாலையின் நடப்பிலுள்ள மொபைல் தொலைபேசிக் கொள்கைகளுக்கு ஏற்ப நடத்தப்படுவர். இதைப் பற்றிய மேலதிகத் தகவல்களை உங்களுடைய பிள்ளையின் பாடசாலையினால் அளிக்க இயலும்.

‘ஸ்மார்ட்’ கடிகாரங்கள்போன்ற மொபைல் சாதனங்களை இந்தப் புதிய கொள்கை அனுமதிக்குமா?

‘ஸ்மார்ட்’ கடிகாரங்கள் மற்றும்/அல்லது ‘ஐ-பேடு’கள் போன்ற அணியும் சாதனங்களுக்குத் தற்சமயம் இந்தப் புதிய கொள்கை பொருந்தாது. அவற்றைப் பாடசாலைக்குக் கொண்டுவந்தால், அதிலுள்ள ‘அறிவிப்புக’(notifications)ளைக் கட்டாயமாக நிறுத்திவைக்க வேண்டும். இப்படிப்பட்ட சாதனங்களைப் பாவிக்கும் முறை குறித்துப் பாடசாலைகள் அவர்களது உள்ளூர்ப் பாடசாலைக் கொள்கைப் பிரகாரம் வரையறைகளை விதிக்கலாம்.

## மேலதிகத் தகவல்களுக்கு

உங்களுடைய பிள்ளையினது பாடசாலையின் மொபைல் தொலைபேசிக் கொள்கையை அணுகிப் பெற அப் பாடசாலையுடன் தொடர்புகொள்ளுங்கள்.